Kriterier for tildeling av økonomisk støtte (velferdsmidler) til studentsosiale aktiviteter ved Fakultet for medisin og helsevitenskap (MH)

# 1. Forkortelser

* SR = Studentrådet
* FMH/MH = Fakultet for medisin og helsevitenskap
* FTV = Fakultetstillitsvalgt

# 2. Utlysning

Dette dokumentet skal foreligge som vedlegg til Vedtekter for Studentrådet MH. Ved utsending av kriteriene til studentorganisasjonene, kan dette dokumentet fristilles.

# 3. Mandat

Studentrådet (heretter forkortet SR) har etter vedtak i Arbeidsutvalget under A-sak 19-98 overtatt innstillingsmyndighet ved fordelingen av økonomisk støtte til studenttiltak ved MH.

Studentenes Allmøte ved Fakultetet for medisin og helsevitenskap (FMH) har etter Universitetsloven ingen formell rett til å behandle søknader om økonomisk støtte, men gis av SR følgende fullmakter:

* Allmøtet fastsetter kriteriene SR tildeler etter
* Allmøtet avgjør klagesaker der SR og søker ikke kommer til enighet under klagebehandlingen.

Studentrådet MH kan gjøre redaksjonelle endringer ved behov. Dette omfatter retting av stavefeil, grammatikk, særskrivningsfeil og feilnummereringer. Redaksjonelle endringer skal ikke endre kriterienes betydning.

Endringer i de norske kriteriene medfører at de engelske må oppdateres. Oversettelsen behøver ikke godkjennelse av Allmøtet for å være gjeldende.

# 4. Frister

SR mottar en ny bevilgning fra fakultetet 1. januar hvert år, og er ansvarlig for fordeling av midlene blant studentorganisasjonene som søker. Tildeling av velferdsmidler skjer en gang per kalenderår. Fordelingen skjer på bakgrunn av søknad og kriteriene som opplyses om i dette dokumentet.

**25.november:**

* Frist for å søke om midler som skal brukes påfølgende kalenderår.
* Frist for å levere inn refusjonsskjema fra nåværende kalenderår. Disse må inneholde fakturaer og kvitteringer.

SR skal behandle søknader som mottas utenom den ordinære tildelingen dersom det er midler til gode fra denne. Dersom alle midler er bevilget, vil ikke slike søknader behandles.

# 5. Behandlingsprosedyren i SR

Etter at søknadsfristen for hovedtildelingen er ute skal søknadene bli behandlet av de fakultetstillitsvalgte (heretter forkortet FTV), som utarbeider et forslag om fordeling. Forslaget behandles i påfølgende SR-møte, og må her vedtas med kvalifisert flertall for å godkjennes. Endringer i fordelingsforslaget kan foretas på møtet dersom det er enighet om det. Søknadene behandles etter gjeldende regler nedfelt i Velferdsmiddelkriteriene.

Dersom SR behandler søknader utenom den ordinære tildelingen, gjøres dette av FTVene i påfølgende FTV-møte. Søknadene behandles etter gjeldende regler nedfelt i Velferdsmiddelkriteriene. Dersom flere enn én er inhabil, eller det er uenighet mellom FTVene slik at man ikke kan fatte en flertallsbeslutning, tas søknaden(e) til behandling på neste SR-møte.

Resultatet kunngjøres skriftlig til søkerne pr. e-post. Vedlagt e-posten skal det følge en oversikt over hvor mye midler hver studentorganisasjon fikk, og hva midlene skal brukes til.

Søkerne gis klagerett på fjorten dager etter utsendelsesdato fra SR, og eventuelle klager skal behandles på førstkommende SR-møte etter klagefristens utløp.

Dersom SR og klager ikke kommer til enighet, har klager anledning til å bringe klagen frem for Allmøtet for endelig avgjørelse. Saken må kunngjøres på innkallingen til Allmøtet etter gjeldende regler i vedtektene.

Klagesaker kan ikke stemmes inn på dagsorden. Allmøtet kan med 2/3 flertall endre SR sin innstilling i klagebehandlingen. Allmøtets avgjørelse kan ikke påklages.

Dersom resultatet av klagen blir en økning av opprinnelig tildelt sum, kan midlene likevel ikke tas fra allerede tildelte midler eller medføre overskridelse av årets budsjett.

# 6. Utforming av søknad

Søknaden sendes inn via Microsoft Forms-skjema som ligger på nettsiden til Studentrådet MH under «Velferdsmidler». Eget skjema fylles ut ved søknad utenom ordinær tildeling. Man må da også sende en e-post til mh-ftv@studentrad.ntnu.no for å informere om at søknad er sendt inn.

## 6.1 Det kan søkes om

* Prosjektmidler
* Utstyrsmidler
* Driftsmidler

Med prosjekt menes et arrangement eller en aktivitet av en avgrenset tidsperiode.

Utgifter for alkohol og restaurantbesøk blir ikke refundert. Det kan ikke søkes om midler til studenter som ikke går ved FMH.

## 6.2 Søknaden skal inneholde følgende

* Budsjett for prosjektet/arrangement det søkes støtte til. Ved søknad om kun driftsmidler er dette ikke nødvendig.
* Beskrivelse av prosjektene/arrangementene det søkes støtte til. Ved søknad om kun driftsmidler er dette ikke nødvendig.
* Regnskap fra foregående år. Ved søknad om støtte til driftsmidler skal regnskap de siste to årene vedlegges.
* Budsjett for det kommende året.
* Inventarliste: Alle foreninger som søker om støtte til utstyr skal holde inventarliste over alt utstyr. Inventarlisten skal være oppdatert. SR kan forlange gjennomgang av utstyr for å sjekke at inventarlisten er korrekt
* Beløp det søkes om
* Målsetning
* Beskrivelse av medlemsmasse: medlemstall, eventuell medlemskontingent og definisjon på hva som er et medlem.
* Informasjon om eventuell søknad til og støtte fra andre institusjoner
* Kontaktperson med e-postadresse

For støtte til driftsmidler til foreninger kreves også aktivitetsrapport fra forrige år, og en aktivitetsplan for det kommende året (fullstendig referat fra årsmøter er ikke nødvendig).

Filene skal navngis med «filtype» + «årstall» + «foreningsnavn». For eksempel: «Budsjett 2021 Studentrådet MH».

# 7. Prioriteringer

Tildeling av midler blir vurdert etter en skjønnsmessig helhetsvurdering av søknaden. Det vektlegges at midlene kommer flest mulig studenter ved FHM til gode gjennom at det eksempelvis er åpent og tilgjengelig for flere. Det er nødvendig med adekvat og ryddig økonomi som gir tydelig innsikt slik at man får vurdert behovet på riktig grunnlag. Det er også viktig at søkeren redegjør for støtte fra andre aktører, eller om de har utredet muligheten for støtte fra andre aktører. Hvor stor interessen er for tilbudet det søkes til vil også tas i betraktning.

# 8. Utbetaling av støtte

Man får kun refundert beløp der det er samsvar mellom kvitteringene som sendes inn og beløpet det ble søkt om.

Ubrukte midler går til en felles pott hos SR, som deretter kan fordeles på nytt blant studentorganisasjonene ved neste utdeling.

Man kan be om å få utsatt fristen for innsending av refusjonsskjema dersom utgifter faller etter fristen. Dette gjøres ved å sende e-post til mh-ftv@studentrad.ntnu.no. Det bør etterstrebes å sende en slik forespørsel i god tid før fristen.